Slimkop volg in ousus se voetspore | Netwerk24
Slimkop volg in ousus se voetspore
Deur Alet Van Der Walt 10 Januarie 2019 06:00
Inge Delport van Hennenman sê sy gaan nie in haar pa, dr. Francois Delport, se voetspore volg nie, want die mediese beroep is vir haar ’n bietjie grillerig.
Inge, ’n oudleerling van die Hoërskool Hennenman, het nege onderskeidings in die matriekeindeksamen behaal.
Sy sê sy het ’n kop vir syfers en gaan soos haar suster, Marizanne, BCom (aktuarieel) aan die Noordwes-Universiteit studeer om as ’n geoktrooieerde rekenmeester te praktiseer.
Marizanne het in 2016 se matriekeindeksamen ook nege onderskeidings behaal.
Inge is ’n plaasmeisie en sê die eindeksamen was vir haar die ergste tyd van haar skoolloopbaan omdat sy ongelooflik hard gewerk het.
“My ouers sê hulle het maar min van my gesien. As die leerdery te erg geraak het, kon ek darem oor die plaas uitkyk en vir ’n draffie gaan.”
Inge is ook lief daarvoor om te dig en het in 2015 die ATKV-Jip-gedigtekompetisie se junior afdeling vir hoërskoolleerlinge gewen.
Sy sê sy hou steeds daarvan om gedigte te skryf en as iets haar raak, dig sy graag daaroor.
Inge het onderskeidings in Afrikaans (huistaal), Engels (eerste addisionele taal), lewensoriëntering, wiskunde, fisiese wetenskap, lewens­wetenskapp, rekeningkunde, besigheidstudie en addisionele wiskunde verwerf.